Netcare wil herstruktureerArgieffoto Die Netcare-hospitaalgroep het in ŉ onlangse skrywe aan die vakbond Solidariteit bekendgemaak dat hy met ŉ grootskaalse sentraliseringsproses in sy kredietkontrole-afdeling sal begin. Solidariteit het Maandag in ŉ verklaring gesê Netcare het aangedui dat die sentralisering in verskeie fases geïmplementeer sal word. Daar word beoog om die projek teen Junie 2017 af te handel. Volgens Solidariteit sal die kredietbeheerafdelings van ses Netcare-hospitale – Netcare Garden City, Pretoria-Oos, Olivedale, Pinehaven, Rosebank en Waterfall City – tydens die eerste fase van die proses na ŉ gespesifiseerde area in Gauteng verskuif word. Aangesien die proses nog in die beginstadium is, is dit nog nie duidelik hoeveel werknemers deur die sentralisering geraak word nie. Johan Botha, adjunkhoofsekretaris van die Professionele Bedryf by Solidariteit, het gesê Netcare het in die skrywe aan vakbonde onder meer die heersende ekonomiese klimaat as rede vir die sentralisering aangevoer. “Die maatskappy het voorts aangedui dat hy sy administratiewe en ondersteuningspersoneelstruktuur wil hersien om sodoende die duplisering van funksies uit te skakel. Dit sluit onder meer die moontlikheid van die uitbesteding van nie-kernfunksies in. Daarby het die maatskappy aangedui dat hy die aanstelling van nie-verpleegposisies onder die C3-band vir tyd en wyl wil vries,” het Botha gesê. Volgens Botha volg die jongste sentraliseringsplanne kort op die hakke van die onlangse sentralisering van Netcare se drie ondersteuningskantore in Auckland Park, Centurion en Sandton na een kantoor. “Solidariteit en drie ander vakbonde, Hospersa, Denosa en Nehawu, het reeds eenparig besluit dat hulle die jongste sentraliseringsproses sal teenstaan. As vakbond is ons veral bekommerd dat die sentralisering van die kredietkontrole-afdeling later ook na ander afdelings sal oorspoel.” Botha het gesê dit blyk egter uit Netcare se jongste halfjaarresultate dat die maatskappy nie in geldnood verkeer nie. “Daarom sal ons dit tydens die onderhandelinge ons eerste prioriteit maak om te verhoed dat enige van ons lede afgelê word.”